
	Na temelju članka 42. Statuta Općine Podravske Sesvete („Službeni glasnik Koprivničko-križevačke županije“ broj 5/13. i 4/18.), općinski načelnik Općine Podravske Sesvete 30. svibnja 2018. godine donosi 

PRAVILNIK
o korištenju službenih automobila, mobilnih telefona te radne odjeće i obuće


I. OPĆA ODREDBA
Članak 1.
	Pravilnikom o korištenju službenih automobila, mobilnih telefona te radne odjeće i obuće (u daljnjem tekstu: Pravilnik) uređuju se uvjeti korištenja službenih automobila, mobilnih telefona i radne odjeće, odnosno obuće u vlasništvu Općine Podravske Sesvete (u daljnjem tekstu: Općina) te prava i obveze dužnosnika, službenika i namještenika Općine u vezi korištenja te imovine.

II. SLUŽBENI AUTOMOBILI

Članak 2.
	Službeni teretni automobil u vlasništvu Općine koristi se za obavljanje poslova i putovanja unutar i izvan područja Općine. 

Članak 3.
	Službeni automobil iz članka 2. ovog Pravilnika u vlasništvu Općine mogu koristiti općinski načelnik i zamjenik općinskog načelnika, pročelnik, službenici i namještenici Jedinstvenog upravnog odjela Općine, na temelju potpisanog naloga općinskog načelnika ili zamjenika općinskog načelnika.

Članak 4.
	Svi korisnici iz članka 3. ovog Pravilnika moraju imati važeću vozačku dozvolu te se pridržavati odredbi Zakona o sigurnosti prometa na cestama i ovog Pravilnika.

Članak 5.
	Voditelj poslova namještenika u Jedinstvenom upravnom odjelu Općine dužan je obaviti sve potrebne pripreme službenog vozila za njegovu uporabu ili službeni put koje uključuju: pravovremeno osiguranje goriva, vođenje brige o tehničkom pregledu vozila, ispravnosti vozila, redovitom servisiranju i popravcima, a prema potrebi i obavljanje drugih poslova. 
	Voditelj poslova namještenika dužan je u suradnji s korisnicima vozila voditi evidenciju o prijeđenim kilometrima, odnosno o broju sati korištenja vozila i tu evidenciju dostaviti službeniku Jedinstvenog upravnog odjela općine zaduženog za računovodstvo i financije, najkasnije trećeg dana u mjesecu za prethodni mjesec.

Članak 6.
	Za svako službeno putovanje korisnik službenog putovanja dužan je ispuniti putni nalog za putovanje službenim automobilom u službene svrhe (u daljnjem tekstu: putni nalog).
	Nakon obavljenog putovanja korisnik je obvezan parkirati službeni  automobil na predviđeno parkirališno mjesto, u vozilu ostaviti uredno ispunjen putni nalog, a ključeve vratiti ovlaštenim namještenicima u Jedinstvenom upravnom odjelu Općine. 

Članak 7.
	Korisnici službenih automobila dužni su s pažnjom dobrog domaćina voditi brigu o automobilu kojeg koriste te pisano prijaviti svaki kvar odnosno oštećenje na automobilu sve prilikom predaje ključeva i putnih naloga. 



Članak 8.
	Ako korisnik službenog automobila skrivljenim ponašanjem ili nemarom izazove štetu na automobilu, a osiguravatelj otkloni mogućnost isplate naknade za nastalu štetu na službenom automobilu i/ili trećim vozilima, općinski načelnik s korisnikom može zaključiti sporazum kojim se utvrđuje način, iznos i rok u kojem je korisnik obvezan isplatiti naknadu štete nastale na vozilu u vlasništvu Općine.
	Na temelju isprava osiguravatelja vozila, korisnik  je dužan štetu u cijelosti namiriti uplatom na račun i u korist Općine. 
	Ako korisnik iz stavka 1. ne pristane na zaključenje takvog sporazuma, o pokretanju postupka radi naknade štete pred nadležnim sudom, odlučuje općinski načelnik.
	Novčane kazne izrečene od strane nadležnih tijela zbog skrivljenog ponašanja u prometu službenim vozilom (pogrešno parkiranje, prekoračenje brzine i drugo) snose sami korisnici. 

III. MOBILNI TELEFONI 

Članak 9.
	Pravo korištenja mobilnih telefona u vlasništvu Općine za obavljanje službenih razgovora imaju općinski načelnik, zamjenik općinskog načelnika, pročelnik i druge osobe koje odredi općinski načelnik.
	Pravo na pokriće troškova korištenja službenog mobitela u vlasništvu Općine imaju: 
1. općinski načelnik i zamjenik općinskog načelnika do 300,00  kn mjesečno; 
2. pročelnik do iznosa 300,00 kn mjesečno;
3. ostali korisnici do iznosa 150,00 kuna mjesečno. 

Članak 10.
	Troškove korištenja službenog mobitela iznad dozvoljenog iznosa iz članka 9. stavka 2. korisnik podmiruje sam.
	U iznimnim i opravdanim slučajevima općinski načelnik će pisano odobriti plaćanje troškova korištenja mobilnog telefona, nastalih u obavljanju službenih razgovora, iznad dozvoljenog iznosa iz članka 9. stavka 2. ovog Pravilnika. 

Članak 11.
	Svi korisnici službenog mobitela imaju pravo koristiti samo jedan mobitel u vlasništvu Općine.
	Evidenciju o troškovima korištenja mobilnih telefona vodi jedinstveni upravni odjel Općine. 

Članak 12.
	Razbijeni, otuđeni ili izgubljeni mobitel korisnik je dužan na vlastiti trošak popraviti odnosno zamijeniti novim, dok se kvar tehničke prirode, odnosno zamjena dotrajalog, zastarjelog modela podmiruje iz sredstava proračuna Općine, uz suglasnost općinskog načelnika.

Članak 13.
	U roku 15 dana po prestanku obnašanja dužnosti, odnosno radnog odnosa u Općini, korisnik je dužan predati mobilni uređaj s pripadajućom SIM karticom i opremom Jedinstvenom upravnom odjelu Općine – pročelniku ili službeniku za računovodstvo i financije. 

Članak 14.
	Nakon isteka mjeseca u kojem je došlo do prestanka obnašanja dužnosti ili gubitka prava na korištenje mobilnog telefona, Jedinstveni upravni odjel dostavit će korisniku obračun kako bi podmirio nastale izdatke iznad iznosa utvrđenih u članku 9. stavku 2. ovog Pravilnika. 





IV. RADNA ODJEĆA I OBUĆA


Članak 15.
	Osobe koje obavljaju poslove radnih mjesta namještenika u organizacijskoj jedinici- Vlastitom pogonu za obavljanje komunalnih djelatnosti dužne su u izvršavanju poslova nositi radnu odjeću.

Članak 16.
	Pod radnom odjećom podrazumijevaju se radni kombinezon i dvije košulje te zaštitne cipele, a kod spremačice radna kuta i anatomska obuća. 

Članak 17.
	Radnu odjeća zamijenit će se novom i to:
· radni  kombinezon nakon 24 mjeseca nošenja,
· dvije košulje nakon 12 mjeseci nošenja,
· zaštitne cipele nakon 24 mjeseci nošenja.

	Radna odjeća spremačice zamijenit će se novom i to:
· radna  kuta nakon 12 mjeseci nošenja, 
· anatomska obuća nakon 24 mjeseca nošenja. 

V. ZAVRŠNA ODREDBA

Članak 18.
	Ovaj Pravilnik stupa na snagu osmog dana od dna objave na oglasnoj ploči Općine. 

Podravske Sesvete, 30. svibnja 2018. 

